Komisjoni määrus (EÜ) nr 104/2004,

22. jaanuar 2004,

milles sätestatakse Euroopa Lennundusohutusameti apellatsiooninõukogu korraldust ja koosseisu käsitlevad eeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 15. juuli 2002. aasta määrust (EÜ) nr 1592/2002, mis käsitleb tsiviillennunduse valdkonna ühiseeskirju ning Euroopa Lennundusohutusameti loomist [1], mida on viimati muudetud komisjoni määrusega (EÜ) nr 1701/2003 [2], eriti selle artikli 31 lõiget 3 ja artikli 32 lõiget 5,

ning arvestades järgmist:

(1) Määrus (EÜ) nr 1592/2002 annab Euroopa Lennundusohutusametile (edaspidi "amet") volitused võtta vastu üksikotsuseid lennukõlblikkuse ja keskkonnaohutuse sertifitseerimise, ettevõtjate uurimise, kohaldatavate lõivude ja tasude tasumise valdkondades; ühtlasi moodustab see apellatsiooninõukogu, kelle ees võib vaidlustada ameti kõnealuseid üksikotsuseid.

(2) Määruse (EÜ) nr 1592/2002 artiklid 31 ja 32 annavad komisjonile volitused võtta vastu üksikasjalikke eeskirju, mis puudutavad apellatsiooninõukogude arvu, tööjaotust, iga nõukogu liikmetelt nõutavaid pädevusi ja üksikute liikmete volitusi otsuste ettevalmistavas faasis ning hääletamistingimusi.

(3) Eeldatavasti on kaebuste arv mõnevõrra piiratud vähemalt nii kaua kui määrust (EÜ) nr 1592/2002 ei ole muudetud, et selle ulatus laieneks lennuoperatsioonidele ja meeskonna litsentsimisele.

(4) Nõukogu uurib küsimusi, mis nõuavad peamiselt kõrgetasemelist üldist tehnilist kogemust sertifitseerimise valdkonnas; sellest olenemata on vaja, et nõukogu juhiks õiguspädevusega liige, kellel on tunnustatud kogemusi ühenduse ja rahvusvahelise õiguse osas. See liige peaks olema eesistuja.

(5) Kaebuste käsitlemise ja lahendamise hõlpsuse huvides tuleb iga juhtumi jaoks määrata ettekandja, kes muu hulgas vastutab osapooltele teatiste ettevalmistamise ning otsuste eelnõude koostamise eest.

(6) Apellatsiooninõukogu ladusa ja tulemusliku tegutsemise tagamiseks tuleb selle juurde moodustada kantselei, mille töötajaskond vastutaks kõigi tugifunktsioonide eest, mis ei ole seotud juriidilise ega tehnilise kaalutlusõigusega.

(7) Käesolevas määruses ettenähtud meetmed on kooskõlas määruse (EÜ) nr 1592/2002 artikli 54 lõike 3 kohaselt asutatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Nõukogude arv

Käesolevaga asutatakse määruse (EÜ) nr 1592/2002 artiklis 35 osutatud otsuste peale esitatud kaebuste arutamiseks apellatsiooninõukogu.

Artikkel 2

Liikmete pädevus

1. Apellatsiooninõukogu koosneb kahest tehnilise pädevusega liikmest ja ühest õigusliku pädevusega liikmest, kes on nõukogu eesistuja.

2. Tehnilise pädevusega liikmed ja nende asendusliikmed omavad akadeemilist kraadi või samaväärset pädevust ja olulist sertifitseerimisalast töökogemust ühes või mitmes käesoleva määruse lisas sätestatud valdkonnas.

3. Õiguspädevusega liikmel ja tema asendusliikmel peab olema õigusalane kõrgharidus ning tunnustatud kogemus ühenduse ja rahvusvahelise õiguse alal.

Artikkel 3

Eesistuja volitused

1. Apellatsiooninõukogu kutsub kokku selle eesistuja. Eesistuja tagab nõukogu otsuste kvaliteedi ja järjepidevuse.

2. Eesistuja määrab kaebuse läbivaatamise ühele nõukogu liikmetest, kes on antud asjas ettekandja.

Artikkel 4

Ettekandjate roll

1. Ettekandja teostab kaebuse eeluurimise.

2. Ettekandja kannab hoolt tiheda nõustamise ja teabevahetuse eest menetlusosaliste vahel. Seepärast teeb ettekandja järgmist:

a) vastavalt nõukogu eesistuja korraldusele valmistab ette teatised osapoolte jaoks;

b) teavitab mis tahes puudustest, mis tuleb menetlusosalistel kõrvaldada;

c) kooskõlas määruse (EÜ) nr 1592/2002 artikli 39 lõikega 2 sätestab asjakohased menetlustähtajad; ning

d) allkirjastab nõukogu nimel kõik teatised.

3. Ettekandja valmistab ette nõukogusisesed koosolekud ja suulised menetlused.

4. Ettekandja koostab otsuse eelnõu.

Artikkel 5

Apellatsiooninõukogu kantselei

1. Tegevdirektor moodustab apellatsiooninõukogu juurde kantselei. Kantselei eest vastutavad töötajad ei osale üheski ameti menetluses, mis on seotud otsustega, mille kohta võib kaebusi esitada.

2. Kantselei töötajate ülesanne on eelkõige järgmine:

a) eesistuja poolt parafeeritud registri pidamine, milles talletatakse kronoloogilises järjestuses kõiki kaebusi ja tõendavaid dokumente;

b) dokumentide vastuvõtmine, edastamine ja säilitamine;

c) muude apellatsiooninõukogu tugifunktsioonide täitmine, mis ei ole seotud juriidilise ega tehnilise kaalutlusõigusega, eriti esindatuse, tõlgete esitamise ja teavitamise osas;

d) nõukogu eesistujale aruande esitamine kõigi hiljuti esitatud kaebuste nõuetele vastavuse kohta;

e) vajaduse korral suuliste menetluste protokollide koostamine.

Artikkel 6

Arutelud

1. Aruteludest võtavad osa ainult nõukogu liikmed; sellegipoolest võib nõukogu eesistuja anda loa teiste ametnike, näiteks kantselei töötajate või tõlkide osalemiseks. Arutelud on salajased.

2. Nõukogu liikmete vaheliste arutelude kestel kuulatakse esimesena ära ettekande tegija arvamus ning viimasena eesistuja oma.

Artikkel 7

Hääletamise tingimused ja kord

1. Apellatsiooninõukogu otsused võetakse vastu liikmete häälteenamusega. Häälte võrdse jagunemise korral otsustab eesistuja hääl.

2. Kui hääletamist on vaja, toimub hääletusele panemine vastavalt artikli 6 lõikes 2 sätestatud järjestusele. Hääletamisest keeldumine ei ole lubatud.

Artikkel 8

Jõustumine

Käesolev määrus jõustub 20. päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. jaanuar 2004

Komisjoni nimel

asepresident

Loyola De Palacio

[1] EÜT L 240, 7.9.2002, lk 1.

[2] ELT L 243, 27.9.2003, lk 5.

--------------------------------------------------

LISA

VALDKONDADE NIMEKIRI

1. Järgmised tehnilised valdkonnad:

i) lennuomadused/lennuparameetrid

ii) ehituslikud omadused

iii) hüdromehaanilised süsteemid

iv) tiiviku-/jõuülekandesüsteemid

v) elektri-/raadio-/valgustussüsteemid

vi) avioonika/tarkvara

vii) jõuallikate paigaldamine/kütusesüsteemid

viii) lennukisisene ohutus/keskkonnasüsteemid

ix) müra/heited

x) jätkuv lennukõlblikkus/lennusuutlikkust käsitlevate direktiivide kohaldamine järgmistele toodetele, nende osadele ja seadmetele:

a) suured lennukid

b) tiivikõhusõidukid

c) väikelennukid

d) õhupallid/õhulaevad/purilennukid/mehitamata õhusõidukid

e) mootorid/abijõuallikad/propellerid.

2. Järgmiste organisatsioonidega seotud kinnitamised ja kvaliteedisüsteemid:

i) projekteerimisorganisatsioonid

ii) tootmisorganisatsoonid

iii) hooldusorganisatsioonid.

--------------------------------------------------